b'\n_START_ARTICLE_\nCall of Juarez\n_START_PARAGRAPH_\nCall of Juarez (dobesedno Juarezov klic) je prvoosebna strelska videoigra poljskih razvijalcev Techland, ki je iz\xc5\xa1la leta 2006 pri zalo\xc5\xbebi Ubisoft. Prva razli\xc4\x8dica je bila napisana za Microsoft Windows, leto kasneje je iz\xc5\xa1la \xc5\xa1e predelava za Xbox 360._NEWLINE_Dogajanje je postavljeno na divji zahod in posnema slog \xc5\xa1pageti vesternov. Igralec je postavljen v ko\xc5\xbeo dveh likov, med katerima igra preklaplja od misije do misije. To sta Billy Candle, mlad ube\xc5\xbenik obto\xc5\xbeen umora, in \xc4\x8castitljivi Ray, nekdanji izob\xc4\x8denec, ki se je posvetil religiji in veruje, da ga je Bog izbral za orodje svojega srda._NEWLINE_Igra je bila razmeroma dobro sprejeta med kritiki, predvsem zaradi vzdu\xc5\xa1ja in dobre grafi\xc4\x8dne podobe. Zaradi nasilne vsebine je sistem za ocenjevanje primernosti iger PEGI ne priporo\xc4\x8da mlaj\xc5\xa1im od 18 let. Leta 2009 je iz\xc5\xa1el \xc5\xa1e naslednik Call of Juarez: Bound in Blood, katerega zgodba se dogaja pred prvim delom igre.'